CELEX: 32022D0627
Language: hu
Date: 2022-04-13 00:00:00
Title: A Tanács (KKBP) 2022/627 határozata (2022. április 13.) az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról

2022.4.13.   
               
               
                  HU
               
               
                  Az Európai Unió Hivatalos Lapja
               
               
                  L 116/6
               
            
         A TANÁCS (KKBP) 2022/627 HATÁROZATA
         (2022. április 13.)
         az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről szóló 2014/145/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2014. március 17-én elfogadta a 2014/145/KKBP határozatot (1).
                  
               
                     (2)
                  
                  
                     Az Oroszországi Föderáció elnöke 2022. február 21-én rendeletet írt alá, amelyben elismerte Doneck és Luhanszk ukrán régiók (oblaszty) nem kormányzati ellenőrzés alatt álló területeinek „függetlenségét és szuverenitását”, és elrendelte az orosz fegyveres erők behatolását e területekre.
                  
               
                     (3)
                  
                  
                     Az Oroszországi Föderáció elnöke 2022. február 24-én Ukrajnában végrehajtandó katonai műveletet jelentett be, és orosz fegyveres erők megtámadták Ukrajnát.
                  
               
                     (4)
                  
                  
                     Jogellenes katonai lépéseivel Oroszország súlyosan megsérti Ukrajna területi integritását, szuverenitását és függetlenségét, valamint a nemzetközi jogot és az ENSZ Alapokmányában foglalt elveket.
                  
               
                     (5)
                  
                  
                     Tekintettel az Oroszországi Föderáció fegyveres erői által Ukrajna ellen provokáció nélkül indított invázióból fakadó humanitárius válságra, a Tanács úgy véli, hogy a nemzetközi humanitárius joggal összhangban folytatni kell a pártatlan humanitárius szereplők által végzett, elveken alapuló humanitárius fellépést Ukrajnában, amely fellépés célja az ukrán polgári lakosság humanitárius szükségleteinek fedezése.
                  
               
                     (6)
                  
                  
                     A Tanács ezért úgy véli, hogy az Unió humanitárius partnereként eljáró egyes szervezeteket és ügynökségeket mentesíteni kell a pénzeszközök és a gazdasági erőforrások jegyzékbe vett személyek, szervezetek és szervek kizárólag ukrajnai humanitárius célokból történő rendelkezésére bocsátásának a tilalma alól.
                  
               
                     (7)
                  
                  
                     Emellett a Tanács úgy véli, hogy a vagyoni eszközök befagyasztása, valamint a pénzeszközöknek és gazdasági erőforrásoknak a jegyzékbe vett személyek, szervezetek és szervek rendelkezésére bocsátására vonatkozó korlátozások tekintetében egy kizárólag ukrajnai humanitárius célokat szolgáló eltérési mechanizmust kell bevezetni.
                  
               
                     (8)
                  
                  
                     A 2014/145/KKBP határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2014/145/KKBP határozat 2. cikke a következő bekezdésekkel egészül ki:
            
               
                  „(11)   A (2) bekezdésben meghatározott tilalom nem alkalmazandó az Unió általi pilléres értékelésen átesett olyan szervezetek és ügynökségek vonatkozásában, amelyekkel az Unió pénzügyikeret-partnerségi megállapodást írt alá, amelynek alapján a szervezetek és ügynökségek az Unió humanitárius partnereiként járnak el, feltéve, hogy a (2) bekezdésben említett pénzeszközök vagy gazdasági erőforrások nyújtása kizárólag humanitárius célokból szükséges Ukrajnában.
               
               
                  (12)   A (11) bekezdés által nem szabályozott esetekben és az (1) és a (2) bekezdéstől eltérve, a tagállamok illetékes hatóságai az általuk megfelelőnek ítélt általános vagy különös feltételek mellett általános vagy különös engedélyt adhatnak az egyes befagyasztott pénzeszközök vagy gazdasági erőforrások felszabadítására, vagy egyes pénzeszközök vagy gazdasági erőforrások rendelkezésre bocsátására, feltéve, hogy az ilyen pénzeszközök vagy gazdasági erőforrások nyújtása kizárólag humanitárius célokból szükséges Ukrajnában.
                  Amennyiben az engedély iránti kérelem kézhezvételének napjától számított 5 munkanapon belül nem érkezik az illetékes hatóságtól elutasító határozat, információkérés vagy további szükséges időről szóló értesítés, az engedélyt megadottnak kell tekinteni.
                  Az érintett tagállam az e bekezdés alapján megadott bármely engedélyről az engedély megadását követő 2 héten belül tájékoztatja a többi tagállamot és a Bizottságot.”
               
            
         
         
            2. cikk
            Ez a határozat az Európai Unió Hivatalos Lapjában való kihirdetésének napját követő napon lép hatályba.
         
         
            Kelt Brüsszelben, 2022. április 13-án.
            
               
                  a Tanács részéről
               
               
                  az elnök
               
               J.-Y. LE DRIAN
            
         
         
            (1)  A Tanács 2014/145/KKBP határozata (2014. március 17.) az Ukrajna területi integritását, szuverenitását és függetlenségét aláásó vagy fenyegető intézkedések miatti korlátozó intézkedésekről (HL L 78., 2014.3.17., 16. o.).